Medzinárodná rada pre výskum mora (ICES) každé dva roky vypracúva posúdenie biologického stavu hlbokomorských populácií. Najaktuálnejšie odporúčanie rady ICES bolo uverejnené 7. júna 2018. V odporúčaniach rady ICES sa uvádza, že rybolovný tlak na niektoré hlbokomorské populácie uvedené v tomto návrhu je stále príliš vysoký a že na zabezpečenie udržateľnosti týchto populácií by sa mali ešte viac znížiť rybolovné možnosti pre tieto populácie, až kým vývoj stavu nezačne vykazovať pozitívny trend. Tieto odporúčania tvoria základ na stanovenie rybolovných možností pre hlbokomorské populácie rýb v súlade so zásadou ukotvenou v článku 3 písm. c) nariadenia Európskeho parlamentu a Rady (EÚ) č. 1380/2013, podľa ktorej sa musí rozhodovanie v rámci spoločnej rybárskej politiky riadiť okrem iného vedeckými odporúčaniami.

·V porovnaní s nariadením Rady vzťahujúcim sa na roky 2017 a 2018 by sa na základe vedeckého odporúčania nemali stanoviť TAC v prípade dlhochvosta tuponosého v podoblastiach ICES 1, 2 a 4 (Severné more) a mieňovca európskeho v podoblastiach ICES 1 – 10, 12 a 14. V odporúčaní rady ICES sa uvádza, že odstránením TAC by nevzniklo žiadne riziko neudržateľného využívania alebo by toto riziko bolo malé.

·V porovnaní s nariadením Rady vzťahujúcim sa roky 2017 a 2018 by sa nemal stanoviť TAC v prípade stuhochvosta čierneho v podoblastiach ICES 1 – 4 (Severné more a Skagerrak), a to pre nízku mieru využívania kvót a absenciu cieleného rybolovu.

Navrhované obmedzenia výlovu sú v súlade so zásadami uvedenými v oznámení Komisie o konzultáciách k rybolovným možnostiam na rok 2019. V tomto oznámení sú prezentované názory Komisie na to, ako sa majú stanoviť rybolovné možnosti, a tieto pravidlá sa dodržali pri vypracúvaní tohto návrhu, pokiaľ ide o položky TAC. Návrh obsahuje tieto zásady:

Dostupné informácie o všetkých populáciách, na ktoré sa vzťahuje tento návrh, neumožňujú vedcom v plnej miere posúdiť stav populácií z hľadiska veľkosti populácie ani rybolovnej úmrtnosti. Má to niekoľko dôvodov: tieto druhy často veľmi dlho žijú a pomaly rastú, čo výrazne komplikuje rozdelenie ich populácie do vekových tried a posúdenie vplyvu rybolovu na populáciu na základe zmien dĺžky alebo vekovej štruktúry úlovkov. Rýchlosť doplnenia mladých rýb do populácie nie je známa. Populácie sa vyskytujú v hlbinách, ktoré sa z praktických dôvodov ťažko skúmajú. Údaje z vedeckých prieskumov často nie sú dostupné v dôsledku obmedzeného obchodného významu týchto populácií, alebo sa nevzťahujú na celú oblasť výskytu. Rybolovné činnosti sa niekedy iba čiastočne zameriavajú na tieto druhy a niektoré druhy rybolovu sú pomerne nové.

so zreteľom na Zmluvu o fungovaní Európskej únie, a najmä na jej článok 43 ods. 3,

so zreteľom na návrh Európskej komisie,

keďže:

(1)V článku 43 ods. 3 zmluvy sa stanovuje, že Rada na návrh Komisie prijíma opatrenia týkajúce sa stanovovania a prideľovania rybolovných možností.

(2)V nariadení Európskeho parlamentu a Rady (EÚ) č. 1380/2013 sa vyžaduje, aby sa pri prijímaní ochranných opatrení zohľadňovali dostupné vedecké, technické a hospodárske odporúčania a v príslušných prípadoch aj správy, ktoré vypracoval Vedecký, technický a hospodársky výbor pre rybárstvo (STECF).

(3)Povinnosťou Rady je prijímať opatrenia týkajúce sa stanovovania a prideľovania rybolovných možností a v prípade potreby aj určité podmienky, ktoré sú s nimi funkčne prepojené. Rybolovné možnosti by sa mali rozdeliť medzi členské štáty tak, aby sa každému členskému štátu zabezpečila relatívna stabilita rybolovných činností pre každú populáciu alebo rybolov, a s náležitým ohľadom na ciele spoločnej rybárskej politiky (SRP) stanovené v nariadení (EÚ) č. 1380/2013.

(4)Celkový povolený výlov (ďalej len „TAC“) by sa mal stanoviť na základe dostupných vedeckých odporúčaní, pričom by sa mali zohľadniť biologické a sociálno-ekonomické aspekty a zároveň by sa malo zaistiť spravodlivé zaobchádzanie s jednotlivými sektormi rybolovu, ako aj so zreteľom na názory, ktoré počas konzultácií vyjadrili zainteresované strany, najmä príslušné poradné rady.

(5)Ak sa TAC vzťahujúci sa na určitú populáciu prideľuje len jednému členskému štátu, v súlade s článkom 2 ods. 1 zmluvy je vhodné splnomocniť tento členský štát, aby určil úroveň takéhoto TAC. Mali by sa prijať ustanovenia, ktorými sa zabezpečí, že dotknutý členský štát bude pri stanovovaní úrovne uvedeného TAC konať v plnom súlade so zásadami a pravidlami SRP.

(6)Nariadením Rady (ES) č. 847/96 sa zaviedli dodatočné podmienky medziročného riadenia TAC vrátane ustanovení o flexibilite podľa článkov 3 a 4 uvedeného nariadenia pri populáciách, na ktoré sa vzťahujú preventívne a analytické TAC. Rada má podľa článku 2 uvedeného nariadenia pri stanovovaní TAC rozhodovať o tom, na ktoré populácie sa článok 3 alebo 4 uvedeného nariadenia neuplatňuje, a to najmä na základe biologického stavu populácií. Nedávno sa článkom 15 ods. 9 nariadenia (EÚ) č. 1380/2013 zaviedol ďalší mechanizmus medziročnej flexibility pre všetky populácie, na ktoré sa vzťahuje povinnosť vyloďovať úlovky. V snahe zabrániť nadmernej flexibilite, ktorá by oslabila zásadu rozumného a zodpovedného využívania morských biologických zdrojov, bránila dosiahnutiu cieľov SRP a zhoršila biologický stav populácií, by sa preto malo stanoviť, že články 3 a 4 nariadenia (ES) č. 847/96 sa uplatňujú na analytické TAC len vtedy, keď sa medziročná flexibilita stanovená v článku 15 ods. 9 nariadenia (EÚ) č. 1380/2013 nevyužíva.

(7)Povinnosť vylodiť úlovky, na ktorú odkazuje článok 15 nariadenia (EÚ) č. 1380/2013, sa zavádza individuálne pre jednotlivé druhy rybolovu. V regiónoch podliehajúcich tomuto nariadeniu by sa mali od 1. januára 2019 vyloďovať všetky druhy, na ktoré sa vzťahuje obmedzenie výlovu. V článku 16 ods. 2 nariadenia (EÚ) č. 1380/2013 sa stanovuje, že pri zavádzaní povinnosti vylodiť úlovky v súvislosti s určitou populáciou rýb sa pri stanovovaní rybolovných možností zohľadní prechod od stanovovania rybolovných možností na základe vylodení na stanovovanie rybolovných možností na základe úlovkov. V súlade s článkom 15 ods. 4 – 7 nariadenia (EÚ) č. 1380/2013 sa však udeľujú osobitné výnimky z povinnosti vylodiť úlovky. Na základe spoločných odporúčaní predložených členskými štátmi a v súlade s článkom 15 nariadenia (EÚ) č. 1380/2013 prijala Komisia niekoľko delegovaných nariadení, ktorými sa na počiatočné obdobie najviac troch rokov s možnosťou predĺženia najviac o ďalšie tri roky stanovujú osobitné plány pre odhadzovanie úlovkov, čím sa vykonáva povinnosť vylodiť úlovky.

(8)Rybolovné možnosti by mali byť v súlade s medzinárodnými dohodami a zásadami, napríklad s dohodou o uplatňovaní dohovoru Organizácie Spojených národov o ochrane a využívaní transzonálnych populácií rýb a populácií rýb migrujúcich na veľké vzdialenosti z roku 1995 a s podrobnými zásadami riadenia stanovenými v medzinárodných usmerneniach Organizácie Spojených národov pre výživu a poľnohospodárstvo o riadení hlbokomorského rybolovu na otvorenom mori z roku 2008, podľa ktorých by mal najmä regulačný orgán postupovať opatrnejšie, ak sú informácie nejasné, nespoľahlivé alebo nedostatočné. Nedostatok primeraných vedeckých informácií by sa nemal využívať ako dôvod na odloženie alebo nevykonanie ochranných a riadiacich opatrení.

(9)Vzhľadom na odporúčanie rady ICES znížiť rybolovné možnosti, ako aj na rýchle využívanie kvót a zavedenie povinnosti vylodiť úlovky v roku 2019 je vhodné, aby sa TAC vzťahujúci sa na beryxy v podoblastiach 3 – 10, 12 a 14 (Severné more, severozápadné a juhozápadné vody) stanovil iba pre vedľajšie úlovky.

(10)Podľa odporúčania rady ICES z obmedzených pozorovaní na palube vyplýva, že výlov dlhochvosta berglaxa predstavuje menej než 1 % nahlásených úlovkov dlhochvosta tuponosého. Rada ICES na základe toho odporúča, že by sa nemal vykonávať žiadny cielený rybolov dlhochvosta berglaxa a vedľajšie úlovky by sa mali započítavať do TAC pre dlhochvosta tuponosého s cieľom minimalizovať možnosť nesprávneho nahlasovania druhov. Rada ICES uvádza, že medzi relatívnym pomerom dlhochvosta tuponosého a dlhochvosta berglaxa v oficiálnych záznamoch o vylodení a relatívnym pomerom v pozorovaných úlovkoch a vedeckých prieskumoch v oblastiach, v ktorých sa v súčasnosti vykonáva lov dlhochvosta berglaxa, existujú značné, viac ako desaťnásobné rozdiely. O tomto druhu je k dispozícii veľmi málo údajov, pričom pri niektorých nahlasovaných údajoch o vylodení pravdepodobne došlo podľa ICES k nesprávnemu nahláseniu druhov. V dôsledku toho nie je možné stanoviť presný historický záznam úlovkov dlhochvosta berglaxa. Preto by sa mali všetky vedľajšie úlovky dlhochvosta berglaxa obmedziť na 1 % kvóty jednotlivých členských štátov pre dlhochvosta tuponosého a započítavať do tejto kvóty v súlade s vedeckým odporúčaním. Ak sa bude dlhochvost tuponosý považovať len za vedľajší úlovok dlhochvosta berglaxa a bude patriť do toho istého TAC, nebude dochádzať k nesprávnemu nahlasovaniu druhov.

(11)Vzhľadom na odporúčanie rady ICES je vhodné, aby sa TAC vzťahujúci sa na pagela bledého v podoblastiach ICES 6, 7 a 8 (severozápadné vody) zachoval len pre vedľajšie úlovky.

(12)Pagel bledý sa loví v príslušných oblastiach Výboru pre rybolov v stredovýchodnom Atlantiku (ďalej len „CECAF“) a Všeobecnej rybárskej komisie pre Stredozemné more (ďalej len „GFCM“), ktoré hraničia s podoblasťou ICES 9. Údaje rady ICES o týchto hraničiacich podoblastiach sú však neúplné, preto by sa mal rozsah pôsobnosti TAC naďalej obmedzovať na podoblasť ICES 9. Aby sa však zabezpečilo, že sa bude pri prijímaní riadiacich rozhodnutí vychádzať z najlepšieho dostupného základu, prijali sa ustanovenia na nahlasovanie údajov o týchto hraničných podoblastiach.

(13)Rada ICES neposkytla na rok 2020 žiadne odporúčanie, pokiaľ ide o pagela bledého v podoblasti ICES 10. Rybolovné možnosti by sa však mali stanoviť na rok 2019 aj 2020. Je možné, že po vydaní vedeckého odporúčania na rok 2020 bude potrebná primeraná zmena rybolovných možností stanovených v nariadení.

(14)Pre nízku mieru využívania kvót a absenciu cieleného rybolovu by sa už nemal stanoviť TAC pre stuhochvosta čierneho v podoblastiach ICES 1 – 4 (Severné more a Skagerrak).

(15)Na základe vedeckého odporúčania by sa už nemal stanoviť TAC pre dlhochvosta tuponosého v podoblastiach ICES 1, 2 a 4 (Severné more) a mieňovca európskeho v podoblastiach ICES 1 – 10, 12 a 14. V odporúčaní rady ICES sa uvádza, že odstránením TAC by nevzniklo žiadne riziko neudržateľného využívania alebo by toto riziko bolo malé.

(16)Rada ICES odporúča, aby sa do roku 2020 vôbec nelovil hoplostet oranžový. Je vhodné, aby sa zakázal lov, ponechávanie na palube, prekládka alebo vyloďovanie tohto druhu, pretože jeho populácia je prelovená a neobnovuje sa. Rada ICES uvádza, že plavidlá Únie nevykonávajú cielený rybolov hoplosteta oranžového v severovýchodnom Atlantiku od roku 2010.

(17)V snahe zabrániť prerušeniu rybolovných činností a zabezpečiť živobytie rybárov z Únie by sa toto nariadenie malo uplatňovať od 1. januára 2019. S cieľom umožniť členským štátom, aby zabezpečili včasné uplatňovanie tohto nariadenia, malo by nadobudnúť účinnosť bezodkladne po jeho uverejnení,